प्रस्तुत दुई पत्र (भर्पाइ र पुर्जी) पं॰ सिद्धिहर्ष वज्राचार्य (१८७९–१९५२)ले लेखेको देखिन्छ । पत्रको पुछारमा उनको छाप छ । नागेन्द्रमणि कुलिशाचार्य (फणीन्द्ररत्न वज्राचार्य) अनुसार पं॰ सिद्धिहर्ष वीर पुस्तकालयको पं॰ कुलमान वज्राचार्यको स्थानमा ई॰ १९२९ (विसं १९८६ मा हाकिम भएका थिए ।” (वौद्ध विद्वान् पण्डित सिद्धिहर्ष वज्रचार्य”, नेपाल (ऋतुपौ), ४५ः८३ । नेसं १११७ः३३–३५) पं॰ सिद्धिहर्ष वज्रयानी बौद्ध विद्वान् हुनुको साथै नेपाललिपि विशेषज्ञ हुन् । उनले तिनका समय नेपाल आएका सिल्भान लेभी, टुची, हरप्रसाद शास्त्री, विनयतोष भट्टाचार्य, राहुल सांकृत्यायन आदिलाई विशेष सहयोग गरे । प्रस्तुत ताम्रपत्र अभिलेख र अनुवाद गर्न उनको योगदान रहेको देखिन्छ, तर यहाँ सो उनका पुत्र पं॰ चित्तहर्षले गरेको देखाइएको छ ।
